Et harmonikasammenstød klokken 07.40 i sydgående retning i Limfjordstunnelen gav store trafikale udfordringer for morgentrafikken. Ifølge vagtchef ved Nordjyllands Politi Karsten Højrup Kristensen var der allerede ved 07-tiden tæt trafik i sydgående retning i Limfjordtunnelen. - Og klokken 07.40 er der så seks biler, der kører sammen i et klassisk harmonikasammenstød, og bilerne holder i tredje vognbane, så det giver jo øjeblikkelig en massiv kø, siger Karsten Højrup Kristensen. Efter en halv times tid var de seks implicerede biler fjernet fra tunnelen, og trafikken kunne så småt begynde at trille igen. Vagtchefen oplyser, at der ikke var nogen, der kom til skade ved uheldet. - Men der er helt sikkert mange, som er kommet for sent på arbejde, siger Karsten Højrup Kristensen. Ved 09-tiden forventede vagtchefen, at den massive kø langsomt var ved at opløse sig, og at trafikken derefter gerne skulle blive normaliseret.
Morgentrafikken gik helt i stå ved Limfjordstunnelen.